Twee klagte laat vaar teen dokter wat glo aborsie afraaiDr. Jacques de Vos (32). ŉ Tugkomitee van die Raad op Gesondheidsberoepe (RGB) het beslis dat twee van die vier klagte teen dr. Jacques de Vos (32) laat vaar word. De Vos, wat aangekla is van wangedrag nadat hy ŉ pasiënt glo geadviseer het dat haar ongebore baba ŉ mens is, was ŉ intern by 2 Militêre Hospitaal in Kaapstad toe die hospitaal hom geskors het weens dié beweerde opmerking. Hy is sedert Julie 2017 gevolglik verbied om te praktiseer. Die komitee het Woensdag beslis dat klagte 3 en 4 ter syde gestel word en dat die verhoor net op klagte 1 en 2 sal voortgaan. “Dit beteken die enigste klagte waarop De Vos nou teregstaan, is dat hy ŉ vrou probeer oortuig het om nie ŉ dokter toestemming te gee om haar gesonde 19 weke oue baba dood te maak nie,” het die organisasie Doctors for Life International, wat De Vos in sy saak bystaan, gesê. Die militêre hospitaal het intussen ook afgesien van sy vroeëre besluit om nie De Vos se internskapdokumente af te teken nie. Die hospitaal het die hangende tugsaak teen De Vos as ŉ rede hiervoor voorgehou. De Vos se mediese loopbaan is nou al bykans twee jaar lank in die weegskaal. Sy verhoor is al telkemale uitgestel of herskeduleer, terwyl die aanklagte teen hom ook al verskeie kere aangepas is. Sy regspan het vroeër onder meer aangevoer die vertragings maak die verhoor onbillik en dat die aanklagte teen hom onwettig is. Die saak teen De Vos word Maandag in Kaapstad hervat.